Abrhan, Pavol, poslanec NR SR (2015-05-19):
Pani predsedajúca, vážené pani poslankyne, páni poslanci, ak diskutujeme o Najvyššom kontrolnom úrade a o voľbe predsedu Najvyššieho kontrolného úradu, tak nediskutujeme o funkcii, nediskutujeme o pozícii, nediskutujeme o fleku, aspoň z nášho pohľadu, ale diskutujeme o inštitúcii, ktorá by mala patriť do mechanizmu zápasu o transparentnosť, do mechanizmu zápasu proti korupcii. Z tohto pohľadu pre nás v Kresťanskodemokratickom hnutí je dôležité, ako táto inštitúcia funguje a ako bude pracovať. Preto prikladáme taký dôraz na pozíciu predsedu NKÚ, lebo sme presvedčení, že v posledných rokoch Najvyšší kontrolný úrad z tohto pohľadu si neplní svoju funkciu, a je vidno, že aj poslanci SMER-u sú o tom presvedčení, prečo by už sami dnes nevydávali to svedectvo, že dnes alebo zajtra po ukončení tejto rozpravy musia zvoliť nového predsedu a že ho zvolia. A Hovoria tak preto, lebo vedia, že Najvyšší kontrolný úrad si neplní svoju funkciu tak, ako by si mal. Po voľbách do Národnej rady sme boli všetci svedkami toho, že premiér vyhlásil, že jasné, keďže je jedna strana vo vláde, tak sú pozície, funkcie, úrady, ktoré pre vyváženosť a pre kontrolu, pre zabezpečenie transparentnosti pripadajú opozícii. A vtedy pomenoval minimálne dva, ÚVO a NKÚ. Príbeh ÚVO už viete, ako dopadol, a príbeh NKÚ má svoju chronológiu. Po tomto vyhlásení, viete, že prvá voľba, by som povedal trošku k chronológii tej voľby, prvá voľba NKÚ bola 26. 7. 2012. Vtedy bol kandidátom Kamil Krnáč, kandidátom opozície, získal 53 hlasov. Aké bolo stanovisko SMER-u? Tvrdil, že to patrí opozícii, ale jednoducho Kamila Krnáča nezvolil, a pritom má 83 poslancov, má väčšinu. Bez SMER-u sa nedá schváliť nič. Vtedy opozičné strany na druhý deň 27. 7. 2012 poslali Robertovi Ficovi spoločný list, v ktorom žiadali predsedu vlády, aby naplnil túto dohodu. 18. 9. 2012 SMER opäť nezvolil spoločného kandidáta opozície Kamila Krnáča, vtedy získal 63 hlasov. Ďalšia voľba bola 11. 12. 2012, keď kandidoval Vladimír Klimeš, dostal 59 hlasov, a ako jediný kandidát postúpil do druhého kola, aj tak nebol zvolený. To znamená, aj na týchto voľbách je evidentné a zrejmé, že SMER, strana SMER nemá rád a nedovolí kontrolu výkonu svojej moci. Aj na týchto voľbách je zrejmé, že toto nechce dopustiť. Potom 3. apríla 2013 vystúpi pán predseda vlády a hovorí, tvrdí, že pozícia predsedu NKÚ patrí opozícii. Opozičným stranám preto navrhuje, aby predložili vlastného kandidáta, ktorý má podporu podstatnej časti opozičných zákonodarcov, podstatnej časti opozičných zákonodarcov, a zároveň hovorí, že ak sa opozícia nedohodne, tak on ponúka kandidátov a medzi týmito kandidátmi ponúkal pána Angyala, ponúkal pána Mitríka a ponúkal pána Macha. Toto bola ponuka predsedu vlády. Teraz sme sa dostali do takej situácie, že posledná voľba predsedu NKÚ bola v máji roku 2013. Aj vtedy bol spoločný kandidát Ľudovej platformy, ak sa pamätáte, ale bol to pán Frešo ako predseda SDKÚ, ktorý túto voľbu a túto podporu spoločnému kandidátovi Ľudovej platformy podmienil verejným hlasovaním. Už vtedy pomohol pán Frešo poslancom SMER-u, aby nemohol byť zvolený kandidát opozície a kandidát Ľudovej platformy. Samozrejme, sme predniesli ten návrh, SMER, keďže má väčšinu, tak verejnú voľbu, verejnú voľbu neumožnil a tým pádom nám neostávalo nič iné, len stiahnuť svojho kandidáta, lebo sme to pri rokovaniach sľúbili a stáli sme za svojím, za svojím slovom. A potom, čuduj sa svete, dva roky, dva roky sa nič nedialo. Dva roky predsedovi Národnej rady nevadilo, že nie je obsadená táto pozícia predsedu Najvyššieho kontrolného úradu. Od mája 2013 až doteraz nebola vypísaná žiadna voľba a stále opakovali a stále, dokonca bola tá požiadavka, že najprv predložte kandidátov, ak sa pamätáte, a potom vypíšeme, vypíšeme voľbu. Samozrejme, že na to sme neskočili a žiadali sme, aby si predseda Národnej rady plnil svoju funkciu, a to tým, aby zabezpečoval chod ústavných inštitúcií, a Najvyšší kontrolný úrad takouto ústavnou inštitúciou je. Nakoniec prišlo k zmene predsedu Národnej rady a nový pán predseda, pán Pellegrini vypísal túto voľbu a prihlásení boli traja kandidáti. Pán Žilinka, prihlásená bola, nahlásená bola pani Crkoňová a pán Mitrík. Chcem povedať, že ak platí, a to opakujú, to stanovisko predsedu vlády, že predsedom Najvyššieho kontrolného úradu má byť nominant, ktorý má rozhodujúcu podporu opozície, tak súčasný stav je taký. V Národnej rade pôsobia štyri poslanecké kluby. Jeden poslanecký klub je SMER a tri opozičné poslanecké kluby. Všetky tri opozičné poslanecké kluby podporujú návrh pána Žilinku. Čo sa týka poslancov, zo 150 poslancov Národnej rady je 83 poslancov strany SMER, 67 je poslancov opozície. Zo 67 poslancov opozície 60 poslancov opozície podpísalo návrh pod pánom Žilinkom. Čiže z týchto troch kandidátov je podľa môjho názoru jediným kandidátom opozície pán Žilinka. Čo sa týka ostatných kandidátov, musím povedať, že pán Mitrík bol nominantom a navrhol ho pán predseda vlády Robert Fico. Pán poslanec Frešo si osvojil návrh Roberta Fica a predložil tento návrh teraz do pléna a nie je nominantom drvivej väčšiny opozície na túto pozíciu. Nuž a pani Crkoňová, tak to je zaujímavý príbeh, lebo pani Crkoňovú súčasná vláda, súčasná jednofarebná vláda schválila svojím uznesením za vedúcu úradu ministerstva školstva. Ja som zvedavý, ako teraz bude hlasovať pán poslanec Čaplovič, ktorý ju na tej vláde navrhoval. A on ju navrhoval ako opozičnú zástupkyňu na ministerstvo? Ako svoju druhú ruku na ministerstve? Ako bude hlasovať pán Pellegrini, ktorý keď prišiel na ministerstvo, tak pani Crkoňová tam bola ako vedúca úradu ministerstva školstva? A dneska sa budú tváriť, že to nie je ich nominácia, to je nominácia opozície. Nuž tak na takúto falošnú hru pristať jednoducho nemôžeme a nechceme. Čo sa týka pána Maroša Žilinku, od roku ’93 vykonáva funkciu prokurátora a je špeciálny prokurátor zástupca riaditeľa odboru ekonomickej kriminality. Už akú lepšiu nomináciu je možné predložiť aj čo sa týka odbornosti, aj čo sa týka nezávislosti? Veď u prokurátorov táto nezávislosť je vyžadovaná priamo v zákone. Čiže preto som presvedčený, že ani odbornosť, ani nezávislosť u pána Žilinku nie je možné, nie je možné spochybniť. A, prosím vás, to, čo sa stalo tu v tejto sále, by som rád vystríhal všetkých poslancov, nevymýšľajte si a neklamte na človeka, s ktorým možno ste sa nestretli alebo ktorému ste tie otázky mohli položiť. Ja som telefonoval s pánom Žilinkom a on mi tvrdil, že nikdy nebol účastníkom žiadnej dopravnej nehody. Nikdy nebol účastníkom žiadnej dopravnej nehody. Ak si niekto takýmto spôsobom, takýmto nehoráznym spôsobom vymýšľa, tak môžeme len hľadať potom, kde a prečo to robí, z akého dôvodu. Chcel by som sa obrátiť zvlášť na poslancov SMER-u, lebo oni rozhodnú o tej voľbe. Páni poslanci, žiaľ, situácia je taká, že my dnes diskutujeme o predsedovi Najvyššieho kontrolného úradu, ale vy sami neviete ešte teraz, ako budete hlasovať, lebo budete mať klub až o 16.30 hod. a tam vám asi povedia, ako máte hlasovať. A potom o čom má byť diskusia? Ja by som vás len chcel požiadať, Robert Fico tvrdí, že táto pozícia patrí opozícii. Bude na vás, za tou plentou budete sami a vy budete rozhodovať o tom, či urobíte, alebo neurobíte z Roberta Fica klamára. Ďakujem pekne. (Potlesk.)